b'\n_START_ARTICLE_\nVincent iz Kastva\n_START_PARAGRAPH_\nVincent iz Kastva (15. stolje\xc4\x87e), hrvatski umjetnik._NEWLINE_Najpoznatije djelo majstora Vincenta iz Kastva su freske iz crkve sv. Marije na \xc5\xa0krilinah (\xc5\xa0krilinama) kod Berma u Istri. Ove freske je naslikao i potpisao 1474. godine, te predstavljaju jedan od najljep\xc5\xa1ih i najvrednijih ciklusa freskoslikarstva na istarskom podru\xc4\x8dju. Prizori iz Bogorodi\xc4\x8dina i Kristova \xc5\xbeivota teku po zidovima goti\xc4\x8dke crkvice u dva niza._NEWLINE_Majstor Vincent biblijske motive smje\xc5\xa1ta u tipi\xc4\x8dan istarski pejza\xc5\xbe s bre\xc5\xbeuljcima i gradi\xc4\x87ima (Molitva na Maslinskoj gori), a scenu Poklonstva kraljeva interpretira izrazito svjetovno, slikaju\xc4\x87i dominantnu dvorsku povorku dama i vitezova u kasnogoti\xc4\x8dkoj odje\xc4\x87i. Ove kasnogoti\xc4\x8dke zidne slike karakteristi\xc4\x8dne su za istarsku lokalnu \xc5\xa1kolu druge polovice 15. stolje\xc4\x87a, a majstor Vincent iz Kastva njezin je najbolji predstavnik.'